‘Paraatheid’ red Vrystaatse leeuboer se lewePieter Swart (Foto: Facebook) Paraatheid en vinnige optrede deur medeboere en die polisie het waarskynlik Pieter Swart, die leeuboer wat Donderdagoggend op sy plaas naby Kroonstad aangeval is, se lewe gered. Só sê Jakkals le Roux, voorsitter van Vrystaat Landbou se veiligheidskomitee. Swart is Donderdagoggend deur vier mans oorval toe hy sy voordeur op die Boskoppie-leeu-en-tierreservaat op die Edenville-pad (R34) oopgemaak het. Die vier mans het na bewering ŉ deur na die huis probeer oopbreek om toegang tot die huis te verkry. Swart is met ’n mes in die nek en kop gesteek voordat hy sy vuurwapen in die hande kon kry en skote afgevuur het. Drie van die aanvallers is noodlottig gewond. Swart het in ’n stemboodskap hulp ontbied. “Ek is aangeval deur vier rowers. Ek het onmiddellik hulp nodig. Hulle is nog op die perseel. Ek het hulp nodig. Ek het drie geskiet. Ek self is gewond. Ek het onmiddellik hulp nodig,” sê ’n uitasem Swart in die stemboodskap wat sedertdien versprei word. Maroela Media het vroeër berig Swart is ná die voorval “met ’n ernstige meswond” na ’n hospitaal geneem. ŉ Man wat vermoedelik elders wag gestaan het terwyl die aanval plaasgevind het, is glo ure later in hegtenis geneem. Die vierde aanvaller is in dié stadium steeds soek. Maroela Media kon egter nog nie die polisie in die hande kry om dié feite te bevestig nie. “Boere kan nie meer bekostig om weerloos te wees nie.” sê Le Roux. “Vrystaat Landbou doen ŉ ernstige beroep op boere om by hul naaste veiligheidstrukture betrokke te raak en hulself, hul gesinne en werkers te bemagtig.” Vrystaat Landbou het Donderdag ná die aanval in ’n verklaring gesê hy hoop dat pres. Cyril Ramaphosa tydens sy staatsrede die kwessie van landelike veiligheid sal erken en daaraan aandag sal gee. Die president het egter nie ’n woord daaroor gerep nie.